**Tam-Silk Oy** (vuoteen 1965 **Tampereen Silkkikutomo Oy**) on suomalainen Kangasalla toimiva vaatetusalan yritys, joka valmistaa villasilkistä ja puuvillasta erityisesti naisten alusvaatteita ja yöasuja, mutta jonkin verran tuotteita myös miehille ja lapsille. Se omistaa myös tuotemerkit Neulomo ja Kalsarit. Yrityksen tuotteita myydään niin kaupan ketjuliikkeissä kuin myös yhtiön omissa verkkokaupoissa. Tuotteet valmistetaan pääosin Suomessa.

Historia
--------

### 1909–1965 Tampereen vuodet

Ossian Hongen perusti Tampereen Hämeenpuistoon (silloin Läntinen Puistokatu) Kotiteollisuustrikootehtaan vuonna 1909. Vuonna 1920 hän osti Hämeenpuiston toiselta laidalta (Itäiseltä Puistokadulta) kiinteistön, ja siirsi tehdastoiminnan sinne. Vuonna 1925 yrityksen nimeksi vaihdettiin Tampereen Silkkikutomo, ja yrityksen omistajaksi merkittiin Ossian Hongenin puoliso Edith Hongen. Yritys valmisti naistenvaatteita. 

1920-luvulla tehtaan tuotevalikoimaan kuului leninkejä, päiväpaitoja, housuja ja kaulaliinoja. Yrityksellä oli myymälä Tampereen Kauppakadulla.

### 1965–2017 Tam-Silk

Tam-Silkin Kangasalan tehdas
Vuonna 1965 tehdas muutti Tampereelta Kangasalle ja samalla myös yrityksen nimi lyhennettiin *Tam-Silk Oy*:ksi. Yrityksen tuotevalikoima painottui naisten alusasuihin.

Enimmillään Tam-Silk Oy:n palveluksessa on ollut lähes 100 työntekijää.

2010-luvulla yritys alkoi valmistaa villasilkkituotteita myös miehille ja lapsille ja myydä tuotteita omassa verkkokaupassaan.

Vuonna 2016 Tam-Silk tuotti vuosittain noin 100 000 vaatekappaletta.

### 2018– 2021

Vuonna 2018 Tam-Silk yrityksen noin kymmenen vuotta omistanut Reima Wiskari luopui yrityksestä. Pääomistajiksi tulleella yrittäjäpariskunnalla, Tuomo Saarnilla ja Sonja Ahtiaisella, oli entuudestaan kaksi miesten pukuihin, asusteisiin ja laukkuihin erikoistunutta *Saarni - Getlemen's Boutique* -vaateliikettä Turussa. Uudet omistajat alkoivat markkinoida yritystä näkyvästi, mikä kolminkertaisti verkkokaupan myynnin, lisäsi merkittävästi myyntiä S-ryhmässä ja nosti Facebook-seuraajien määrän 900:sta 10 000:een. Tam-Silk osti konkurssiin menneen Nokian Neulomon. Tam-Silkin liikevaihto oli noin miljoona euroa ja Neulomon ostolla odotettiin liikevaihdon kaksinkertaistamista. Yritys valmisti vuosittain noin 150 000 tuotetta.

Vuonna 2019 yritys työllisti 20 henkilöä, joista ompelijoita oli 15. Yritykseen nimitettiin tuotantojohtaja, jonka tehtävä oli nostaa tuotannon tehokkuutta ja lyhentää toimitusaikoja varastoa kasvattamalla. Elokuussa yritys sai julkisuutta osallistumalla Finlaysonin ja Ikean aloittamaan keskusteluun tekstiilien vastuullisuudesta. Tam-Silkin viesti paikallisen sanomalehden etusivulla oli "Ikea ja Finlayson, siirtäkää tuotanto Suomeen, niin jatketaan keskusteluja". Kyseessä oli ensimmäinen kerta, kun Kangasalan Sanomissa julkaistiin kokosivun mainos. Mainostilan ostaminen Kangasalan Sanomista toi Tam-Silkille paljon näkyvyyttä, kun tempaukseen ihastuneet lukijat jakoivat kuvaa sosiaalisen median kautta.  Aiheesta uutisoivat myös Aamulehti, Helsingin Sanomat, Iltalehti, Ilta-Sanomat, Markkinointi&Mainonta, MTV3, Taloussanomat ja Yle. Näkyvyys toi yrityksen verkkokauppaan myyntipiikin, joka oli normaaliin nähden kaksikymmenkertainen. Ilmoitusta seuranneina viitenä päivänä yritys myi enemmän kuin koko vuonna 2017.

Saarni ja Ahtiainen jäivät pois yhtiön toiminnasta vuoden 2021 alkupuolella, jolloin toimitusjohtajaksi nimettiin Juha Haapasaari. Samalla hallitukseen nimitettiin Riikka Koskenohi ja Paola Suhonen.

Tuotteet
--------

### Neulomo-brändi

Neulomo-brändillä valmistetaan päällysvaatteita, joita ostavat erityisesti keski-ikäiset ja nuoret naiset. 
Nokian Neulomo perustettiin vuonna 2015 ja vuonna 2016 se osti Nanso Groupin Nokian liiketoiminnan ja koneet. Vuonna 2017 Nokian Neulomon liikevaihto oli 7,2 miljoonaa ja liiketappio 0,7 miljoonaa euroa. Yhtiön vaikeudet johtuivat Saarnin mukaan Nanson entisen tehtaan aiheuttamista kustannuksista. Nokian Neulomo oli ostanut Nanson tehtaan laitteet, mutta kiinteistöstä maksettiin vuokraa Nansolle. Kun Nokian Neulomo meni konkurssiin, Tam-Silk osti sen ja jatkoi Neulomo-tuotemerkin käyttöä. Se siirsi tuotteiden valmistuksen Nokialta eri puolille Suomea: neulokset valmistetaan Orivedellä, värjätään Nivalassa, painatetaan Pälkäneellä ja kootaan Kangasalla ja Tallinnassa. Yrityksellä on tarkoitus siirtää ompelu Tallinnasta Kangasalle, kunhan sinne saadaan tarpeeksi ompelijoita. Myös Neulomo-mallistojen suunnittelija Anna Huoviala siirtyi töihin Tam-Silkille.

Neulomo-tuotemerkin paitoja ja tunikoita myydään yksinoikeudella Prisma-myymälöissä. Tallinnassa ommellut Neulomo-vaatteet eivät saa Avainlippu-tunnusta, vaikka 80 prosenttia työstä tehdään Suomessa. Tam-Silk aikookin palkata Kangasalle lisää ompelijoita, jotta Neulomo-vaatteet voitaisiin valmistaa kokonaan Suomessa.

### Kalsarit-brändi

Tam-Silk lanseerasi vuonna 2019 uuden tuotemerkin, Kalsarit. Kalsarit-alushousut, bokserit ja pitkät alushousut, ovat väriltään mustia ja ne on valmistettu bambusta. Koska bokserien kohderyhmä eroaa Tam-Silkin muista brändeistä, tuotteille perustettiin oma verkkokauppa. Kalsarit-malliston tuotekuvauksissa käytettiin malleina Saarnin vanhoja armeijakavereita. Kalsareilla on Avainlippu-tunnus. Lokakuussa 2019 Kalsarit-alushousujen pesulappu aiheutti somekohua. Niissä lukee "Jätä lattialle lojumaan."

### Tam-Silk-brändi

TamSilkin tunnetuimpia tuotteita ovat laamapaidat ja punttipöksyt, joita se on valmistanut samalla mallilla 1930-luvulta lähtien. Vuonna 2016 toimitusjohtaja Saikkonen kertoi, että punttipöksyt ovat suomalaisen naisen erikoisuus, niitä ei käytetä tai valmisteta muualla. Tam-Silkin asiakkaat ovat olleet perinteisesti vanhempia naisia.

TamSilkin tuotteet valmistetaan alusta loppuun samassa tehtaassa. Tam-Silk käyttää lankoja, joilla on Ökotex- ja GOTS-sertifikaatit. Niistä kudotaan Tam-Silkin neulomossa kangas, joka värjätään tai keittopestään. Vuonna 2016 päivässä syntyi 3-4 kangaspakkaa, joissa jokaisessa oli 12 kiloa neulosta. Yläkerran tehdassalissa kankaista ommellaan pitkiksiä ja aluspaitoja. Tuotteet kaavoitetaan perinteisillä paperikaavoilla. Osien leikkaamisessa käytetään pystyleikkuria ja vannesahaa. Leikkaamisen jälkeen punttipöksyt saumataan, ja lahkeensuihin lisätään pitsit. Lopuksi housut taitellaan käsin myyntipakkauksiin. Tuotteet varastoidaan Kangasalla, jossa sijaitsee myös tehtaanmyymälä.

Tam-Silk tuotteilla on Avainlippu-tunnus ja niitä myydään esimerkiksi S-ryhmän, Tokmannin ja HalpaHallin myymälöissä. Yritys myy villasilkkituotteitaan myös Japaniin ja Ranskaan. Vienti Japaniin alkoi, kun japanilainen yritysjohtaja oli nähnyt Tam-Silkin tuotteita vieraillessaan Suomessa.

Johto ja omistajat
------------------

Yrityksen omistavat Mastermarkin perustaja Timo Häkkinen, Laitilan Wirvoitusjuomatehtaan perustaja Pekka Siivonen-Uotila ja Visionplus -pääomarahaston toimitusjohtaja Jari Tuovinen.

Tunnustuksia
------------

* Marraskuussa 2019 Suomen paikallislehdet myönsivät Tam-Silkille vuoden 2019 Antti-patsaan tunnustukseksi paikallislehdessä julkaistussa ja paljon näkyvyyttä saaneesta kampanjasta kotimaisen työn puolesta.

Lähteet
-------

1. 1 2 3 4 5 6 7 8 9 10 11 12 13 14 15  Puolitoista vuotta sitten Tuomo Saarni ei tiennyt, että Suomessa valmistetaan vielä vaatteita – nyt Tam-Silkin omistajana hän on pelastanut nokialaisen tuotemerkin ja siirtää valmistusta Kangasalle *www.aamulehti.fi*.  Arkistoitu 9.10.2020. Viitattu 10.2.2020.
2. 1 2  Kauppalehti: Tam-Silk Oy | Yritys- ja taloustiedot | Kauppalehti *Tärkeimmät talousuutiset | Kauppalehti*. Viitattu 10.2.2020.
3. 1 2  Piritta Palokangas: Suomalaisvalmistaja varasti bränditalojen show’n kotimaisuuskortilla: "Tiesin, että tämä tulee saamaan enemmän näkyvyyttä kuin Hesarin etusivu" *Tärkeimmät talousuutiset | Kauppalehti*. Viitattu 10.2.2020.
4. 1 2 3 4 5 6  Kangasalan Sanomat: Tam-Silk on harvinaisuus – sataprosenttisen suomalainen *Kangasalan Sanomat*.  3.11.2015. Viitattu 10.2.2020.
5. 1 2 3 4  Ikea ja Finlayson nokittelivat, nyt iski lusikkansa soppaan pikkufirma Kangasalta: "Siirtäkää tuotanto Suomeen, niin jatketaan keskusteluja" *Ilta Sanomat*.  21.8.2019. Viitattu 10.2.2020.
6. 1 2  Kangasalan Sanomat: Tam-Silkin uuden tuotteen pesulappu aiheutti somekohun - "Kyse on mielikuvista" *Kangasalan Sanomat*.  31.10.2019. Viitattu 11.2.2020.
7. 1 2  90 vuotta historiaa *tamsilk.fi*.  Arkistoitu 17.3.2018. Viitattu 10.2.2020.
8. 1 2 3 4 5 6 7 8 9  Punttipöksyt valmistuvat langasta asti saman katon alla – alushousujen malli sama kuin 30-luvulla *Yle Uutiset*. Viitattu 10.2.2020.
9. 1 2  Marjut Tervola: Yli 90-vuotias alusvaatetehdas Tam-Silk sai uudet omistajat – kotimaisista laamapaidoista halutaan hittituote Aasiaan *Talouselämä*. Viitattu 10.2.2020.
10. 1 2 3 4 5  Eeva Eronen: Tietokäsittelytieteen tohtorin hallitsema alusvaateyhtiö Tam-Silk osti Nokian Neulomon brändin: "Tam-Silk on alusvaatemerkki, toinen päällysvaatemerkki" *Talouselämä*. Viitattu 10.2.2020.
11. 1 2  Nyt.fi: Suomessa lakanakaupat aloittivat toisilleen kuittailun lehtimainoksissaan, ja sanasodaksi äitynyt jälki on upeaa *Helsingin Sanomat*.  22.8.2019. Viitattu 10.2.2020.
12. ↑  Pirkko Tammilehto: Nokian Neulomo sai uuden elämän: Uusi omistaja jatkaa kotimaisen vaatebrändin tuotantoa *Tärkeimmät talousuutiset | Kauppalehti*. Viitattu 10.2.2020.
13. 1 2  Tekstiilijätit piikittelivät toisiaan, sitten pieni suomalainen alusvaatefirma nokitti – ketä kuluttajan pitäisi uskoa? *Yle Uutiset*. Viitattu 10.2.2020.
14. 1 2  Kangasalan Sanomat: Tam-Silkin mainos räjäytti verkkokaupan - Myynti 20-kertaistui samana päivänä *Kangasalan Sanomat*.  22.8.2019. Viitattu 10.2.2020.
15. ↑  Joonas Alanne: Kohumainos siivitti Tam-Silkin menestykseen – Verkkokauppa ylitti viidessä päivässä koko vuoden 2017 tuloksen: "Tiesin, että nyt tämä lähtee leviämään" *Tamperelainen*. Viitattu 10.2.2020.
16. 1 2  Tiina Uimaluoto: Kangasalla toimii suomalaisen vaateteollisuuden "outolintu" – Nyt vauhdilla kasvavan yrityksen toimitusjohtaja vaihtuu ja hallitukseen nousee Paola Suhonen *Aamulehti*. Viitattu 2023-04-2.
17. ↑  Tuomo Saarni: Tuomo Saarni LinkedIn *LinkedIn*. Viitattu 2023-04-2.
18. ↑  Konkurssiin mennen Nokian Neulomon vaatemerkki säilyy ja tuotteet tehdään osittain Pirkanmaalla *Yle Uutiset*. Viitattu 10.2.2020.
19. 1 2 3  Kangasalan Sanomat: Tuomo Saarni houkutteli kaverinsa kalsarikuviin: "Jotenkin täytyy erottua" *Kangasalan Sanomat*.  31.10.2019. Viitattu 11.2.2020.
20. ↑  Neulomo, Lentolan Lastenvaatetehdas, Kalsarit *Sinivalkoinen Valinta*. Viitattu 11.2.2020. [vanhentunut linkki]
21. ↑  Valpuri Haapala: Suomalaiset suuttuivat Tam-Silkin kalsareiden pesuohjeesta – näin kävi, kun pomo itse testasi kohuttua menetelmää *mtvuutiset.fi*.  31.10.2019. Viitattu 10.2.2020.
22. ↑  Alusasut *Sinivalkoinen Valinta*. Viitattu 11.2.2020.
23. ↑  Maarit Alkula: Tam-Silk sai paikallislehtien Antti-patsaan – markkinointitempaus toi näkyvyyttä myös Kangasalan Sanomille *M&M*. Viitattu 10.2.2020.

Aiheesta muualla
----------------

* TamSilk Oy:n sivut
* Neulomo
* Kalsarit (Arkistoitu – Internet Archive)
* Aamuset: Tuomo Saarnista tuli vaateteollisuuden uusi vallankumouksellinen
* Business-Kangasala: Perinteikäs kangasalalainen Tam-Silk Oy pitää langat omissa käsissään, 2019